'n Vuurwarm fees vir almal
Die Woordfees doen vanjaar weer sy reputasie gestand as ‘n vuurwarm platform vir ‘n heerlike mengsel van woordkuns, teater, gesprekke, kuns en musiek. En NATi is opgewonde en trots om weer deel te wees van die vieringe. Die Woordfees is inderdaad byna bedwelmend in die grootheid en kwaliteit van die program.
Woordfees het die laaste paar jaar ‘n wonderlike reputasie opgebou as ‘n tuiste vir jong kunstenaars om hul tande te slyp en ook eksperimentele werk aan te bied. Die fees doen baie moeite om wyd en ver te gaan soek na jong talent en om ook kruisbestuiwend te werk met ander feeste en projekte (soos die Zabalaza-fees, Teksmark en die randfeeste by verskeie groter feeste).
Maar sekerlik die belangrikste aspek van die Woordfees en die programsamestelling, is dat die fees streef na ‘n omarmende ervaring vir die hele Stellenbosch-gemeenskap. Dit is skaars nodig om te beklemtoon hoe verdeeld die groter gemeenskap van Stellenbosch is, met duidelike geografiese skeidslyne wat steeds sigbaar is. En projekte wat poog om die dorp met al sy gemeenskappe te betrek, misluk dikwels omdat dit ‘n volgehoue, daaglikse werk is. En Woordfees (met al sy fasette ) slaag hierin. En dít is die grootste rede vir ons assosiasie met die Woordfees. Dis ‘n fees vir almal. Kyk mooi deur die program, en daar SAL iets vir jou wees. Iewers is iemand besig om jou storie te vertel. Gaan soek dit net.
Uitvoerende hoof: Nasionale Afrikaanse Teater-inisiatief